DOD เริ่มแผ่ว! ยืนบวก 1% หลังปิดเทรดวันแรกราคาพุ่ง 58% ฟากโบรกฯชี้กำไรปี 61 นิวไฮ 246 ลบ.
DOD เริ่มแผ่ว! ยืนบวก 1% หลังปิดเทรดวันแรกราคาพุ่ง 58% ฟากโบรกฯชี้กำไรปี 61 นิวไฮ 246 ลบ. ล่าสุด ณ เวลา 10.40 น. อยู่ที่ระดับ 14.80 บาท เพิ่มขึ้น 0.10 บ. หรือ 0.68% สูงสุดที่ระดับ 15.20 บาท ต่ำสุดที่ระดับ 14.30 บาท มูลค่าการซื้อขาย 1.21 พันล้านบาท
21 มิ.ย. 2561

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ณ เวลา 10.40 น. อยู่ที่ระดับ 14.80 บาท เพิ่มขึ้น 0.10 บ. หรือ 0.68% สูงสุดที่ระดับ 15.20 บาท ต่ำสุดที่ระดับ 14.30 บาท มูลค่าการซื้อขาย 1.21 พันล้านบาท

โดยราคาหุ้น DOD ยังคงปรับตัวขึ้นต่อจากวานนี้แต่เริ่มมีการเข้าซื้อเบาบางลง หลังภาวะตลาดหุ้นหุ้นไทยวันนี้ปรับตัวลดลงหนัก
ด้านนางสาวศุภมาส อิศรภักดี ประธานกรรมการบริหาร และกรรมการผู้จัดการ DOD เปิดเผยว่า ในช่วงไตรมาส 2/2561 บริษัทยังคงมีคำสั่งซื้อ (ออเดอร์) จากลูกค้าอยู่ในระดับใกล้เคียงกับไตรมาส 1/2561 และยังคงรักษาอัตรากำไรขั้นต้นไม่ต่ำกว่าระดับ 50% อย่างไรก็ตามหลังปิดงบไตรมาส 2/2562 จะเห็นทิศทางการเติบโตที่ชัดเจนมากขึ้น
ทั้งนี้ ปัจจุบันบริษัทมีกำลังการผลิตอยู่ที่ 1,000,000 กล่องต่อเดือน และสามารถรองรับการผลิตได้เต็มที่ราว 1,500,000 กล่องต่อเดือน หรือคิดเป็น 60% ของกำลังการผลิตทั้งหมด จากการรับจ้างพัฒนาและผลิต (ODM) ของลูกค้าหลายแบรนด์
นอกจากนี้ บริษัทอยู่ระหว่างการเจรจากับลูกค้ารายใหญ่ 4-5 ราย ออเดอร์เฉลี่ย 100,000 กล่องต่อราย คาดว่าจะสามารถสรุปความชัดเจนได้ภายในปี 2561
ด้าน บล. ฟินันเซีย ไซรัส แนวโน้มผลการดำเนินงานของ DOD ในปี 2561 จะมีกำไรสุทธิสูงสุดเป็นประวัติการณ์ (นิวไฮ) อยู่ที่ระดับ 246 ล้านบาท หรือเติบโต 73.20% เมื่อเทียบกับช่วงเดียวกันของปี 2560 ที่มีกำไรสุทธิอยู่ที่ 142.19 ล้านบาท หลังผลการดำเนินงานไตรมาส 1/2561 ขยายตัวสูง เพราะเริ่มรับรู้รายได้จากลูกค้ารายใหม่เพิ่ม 1 ราย และมีออเดอร์เข้ามาตั้งแต่ปลายปี 2560 ที่จะทยอยส่งมอบในช่วงไตรมาส 3/2561 และไตรมาส 4/2561
อนึ่งวานนี้ (20 มิ.ย.61) ราคาหุ้น DOD ปิดเทรดวันแรกที่ระดับ 14.70 บาท เพิ่มขึ้น 5.40 บาท หรือ 58.06% ด้วยมูลค่าการซื้อขาย 3.90 พันล้านบาท